  Виталий Пронин Ижысь 60-тӥ школаысь пиналъёс Е. Ямщикова дышетӥсенызы ӵош.Ижысь 60-тӥ школае люкаськылӥзы городысь удмурт кылэз дышетӥсь нылпиос. Соос понна «Юан-веран, тодон-валан» визь сынан 10-тӥ арзэ радъяз ни Ижысь удмурт кылъя дышетӥсьёслэн огазеяськонзы. Одӥг интыын, одӥг вакытэ удмурт кылын вераськемзэс, шаерзы сярысь тодон-валанзэс возьматӥзы 11-тӥ, 17-тӥ, 55-тӥ, 60-тӥ, 65-тӥ, 100-тӥ школаосысь но Кузебай Герд нимо гимназиысь дышетскисьёс. «Эмезьёс», «Тулкым», «Ӝужась кизилиос», «Маскарчиос», «Шаерчи», «Ми» но «Ижикъёс» нимаськизы командаос. Вожвылъяськыны кутскемзылэсь азьло егитъёс асэнызы тодматӥзы: кин ке эктӥз, мукетыз кырӟаз, куинетӥез ас сярысьтыз чебер удмурт кылын тунсыко вераз. Егитъёслы 10 вожвылъяськон дасяз Ижысь удмурт кылъя дышетӥсьёслэн огазеяськонэнызы кивалтӥсь Елена Ямщикова. Вераны кулэ, быдэс ужрад ортчиз удмурт кылын. Шудонэз Е. Ямщикова сӥзиз Удмурт театрын кема аръёс шудэм артистлы Геннадий Соловьёвлы. Соин ик нырысетӥез курон - театрын шудӥсь артистъёсты тодмано. Нылпиослы шудонлэн темаез азьлапал ик верамын вал, артистъёсты капчиен тодмазы. «Кытысь-о тон, кин-о тон?» - татын чузъяськизы Геннадий Капитоновичлэн творчествоезъя юанъёс. Мукетыз юан: кыӵе спектакльёсын шудӥз Россиысь дано артист. Гожтэмын 5 спектакль но 5 роль, соосты ог-огенызы паръяны кулэ. Мукетаз вожвылъяськонэ командаосысь быдэн одӥг мурт сцена вылэ потӥз. Таяз учыре егитъёс крезьгур чузъяськем улсын пуконъёс котыр бергазы - нылпиос 7 кузя, нош пуконъёс 6 гинэ. Кырӟан чусомем бере кин пукон вылэ пуксьыны ӧз вуттӥськы, юанлы валэктон утчаз. «Анай кылме яратӥсько» вожвылъяськонын ӟуч кылъёсты удмуртэ, удмуртъёссэ ӟуче берыктӥзы. «Покчи кылбурчи» конкурсын 5 сётэм кыллы рифма малпано вал. Нош «Ижкар - мынам шоркаре» вожвылъяськонын - городлэсь историзэ тодоно.Баллъёсты лыдъям бере тодмо луиз: вормизы 60-тӥ школаысь «Эмезьёс», соос бере луизы К. Герд нимо гимназиысь «Шаерчиос» но 3-тӥ интыын - 11-тӥ школаысь «Маскарчиос». Вормисьёс Удмурт театре «Жингрес сӥзьыл» спектакле вуылозы.Ангелина Снигирёва Теги: анайкыл  